text: سلطة الجرجير بالفطر
text: #000003
text: اكتشفت ان نحنا شعب ما يقدر السلطات و لا يحترمها , و انا اسفة لهيك بداية بس هيك الحقيقة .
text: #000006
text: يعني بالوقت الي بكون انا مجربة فيه سلطة جديدة و بكون حاببتها كتير و يمكن عم افطر و اتغدى و اتعشى منها , لما بنزلها على الموقع بيكون التفاعل عليها قليل , و انا ما عم احكي عن الردود , عم احكي عن عدد المشاهدات و عن الناس الي جربتها , بقى هادا مؤشر عن شو منحب و شو ما منحب .
  شغلة تانية , كلنا نسمع عن فوائد الرياضة , بس يا ترى كم واحدة فينا بتعمل رياضة . كلنا نعرف عن فوائد السلطة و الخضرة النية , بس يا ترى كم واحدة فينا بيكون على مائدة غداها طبق سلطة كبير لحتى تطعمي عيلتها الي هي مسؤولة عنهم و عن اكلهن و عن العادات الي رح يتعلموها و تسحب معهن طول عمرهن .
  كمان مرة أسفة لأن حاسة في حدة بكلامي , بس عن جد شي بيلفت النظر , بتلاقي الشباب بأول طلعتهم بالشارع وقت الغدا , كل واحد ماسك بايده همبرغر أو تنتين , مع علبة كولا و للأمانة الغذائية بتكون دايت للتخفيف من الحريرات ! و في أحسن الحالات ما بيكون في سيكارة في ايدهم .
  وجبات الفطور و الغداء و العشاء مو بس تعبية بطن و شبع , الطعام محبة و الفة و عيلة حلوة بتلتم مع بعض , على حديث حلو و على خبريات بعضهم . و لازم نعلم الأولاد احترام اللمة و احترام النعمة و بنفس الوقت نعلمهم كيف ياكلوا , لان التذوق فن و الطعام فن .
  أسفة إذا زعجت حدا , و رح اسكت هلأ و ارجع لوصفة اليوم المحترمة , سلطة الجرجير بالفطر . بموت عليها هل السلطة , من كتر مو بسيطة و من كتر مو طيبة , بخمس دقايق بتكون جاهزة و حامضة و يا سلام ! و لازم حدى يجربها لحتى غير رايي
text: #000007
text: جرجير،ذرة،فطر،وصفات سهلة
text: #000009
text: وصفات تانية ممكن تعجبك
text: #000010
text: والله انا معك نحنا شعب مابيهتم بالسلطة اهم شي النشويات واللحوم وهدا اللي مسمنا وفارط حيلنا
text: #000013
text: انا كنت بالاول ما بدوق السطة ابدا لان الماما الله يخليلي ياها كانت تعمل سلطة عادية وماكانت مشجعة لبعد ماتزوجت
text: #000014
text: وتعرفت على اغلى واحلى صديقة بالعالم هي عشقها الخضار ايمتى مارحت لعندا بلاقي بايدا جزرة اوخس او خيار وحتى الفليفلة الخضرا والكوسا
text: #000015
text: كنت كتير استغرب بس لما شفتا كتف عم تاكل بشغف صرت اتشجع ودور على وصفات لسلطات والحمد لله بديت اكل كل انواع الخضرة وصرت حبها كتير
text: #000016
text: كلام مظبوط , و كمان الحلويات لا ننساهم بالسمنة البلدي
  انا متل رفيقتك , بحب أكل كتير الخضرة نية , احم و حتى البيتنجان , لما بقشر البانجانة بأكل أولها , بيكون فيه حلاوة خفيفة و حتى اولادي طالعين متلي , بيتناتفوا على الخضرة النية مناتفة :grin
text: #000018
text: وانا لفت نظري بسلطة ورد الشتا انكن بتاكلو الزهرة نية والله انا ما بقدر دوقا او شم ريحتامطبوخة
  بصراحة برافو عليكن :zzz
text: #000022
text: والله حكيك صح يا ميمو انا بحب السلطات بس بحس انو ماعندي وقت اشتغل شغلة زيادة ايام بتحمس وبرجع ببرد بس صراحة هلق شجعتيني
  بس صراحة بعد ماتزوجت صرت غير صارت عندي الخضار شي اساسي بحياتي يعني بعمل الصندويش للشغل كتير ايام محمد بقول ماعرفت حالي عم باكل صندويشة مرتديلا دجاج 0000 ولا صندويشة خضار
  كانت عندي الفليفلة ما بتتاكل غير بالمناسبات 00000
  ومشان السلطة شكلها كتير طيبة وانا مرة بسوريا دقت سلطة فيها فطر وحبيتها بس هداك الوقت ما كان عندي حس طبخ ابدا
  رح اجربها ان شاء الله بتكون نفسها
text: #000023
text: برافو عليك , قصدي على سندويشات محمد , و انا متلك , اما اعمل المرتديلا أو الهمبرغر بحط شي ورقتين تلاتة خس و اذا ما في خس بحط ملفوف , لازم تكون السندويشة كريسبي :zzz
text: #000025
text: ان شاء الله تجربي هل السلطة و تطلع متل الي دقتيها او اطيب ,ديري بالك على حالك my lovely best friend 8)
text: #000026
text: والله مظبوط كلامك يا منى انا كتير بفرم سلطة مع الاكل بس دائمابرجع الصحن مثل ماهويادوب اكلو منه معلقة او تنتين اولادي ابدا مو صحبة مع السلطةفبحاول دائمااحط الخضار بالسندويش :zzz
  منرجع لوصفتك الشهيةيسلمو دياتك وان شاءالله اليوم سوف اجربها 8)
text: #000027
text: مرحبا يا منى تسلم ايدك على السلطةانا كثير بعملها وهي كثير طيبة وانا بعمل السلطات كثير عندي بس مش يوميا وبشكل لهم كثير بالسطات وخاصة هي سلطة الجرجير لأنه الكل بيحبها بس انا بضيف لها بصل اخضر او حتى بصل ناشف يا الله شو بيعطيها طعم كثير لذيذ وخاصة اذا كان بصل اخضر
text: #000028
text: و الله مشكلة , بس منيح انك بتعوضيلهم الخضرة بغير شي .
text: #000029
text: انا الحمد لله بالعكس , السلطة دايما حاضرة و بالاصل ما منخليهم ياكلوا سلطة الا للأخر لأن اذا رح اسمحلهم ما بيعودوا ياكلوا غير سلطة
text: #000030
text: مم اكيد يمي مع البصل الاخضر , ان شاء الله رح جربها على طريقتك شكلها بيشهي :zzz
  الف شكر الك للوصفة شكلها كتير طيبة
text: #000032
text: المقدمة كتير حلوة
  نحنا فعلا منحب الاكل الدسم والسلطة دايما بتكون ثانوية باكلنا وحتى بعزايمنا .في ناس كتير ما بتحط سلطة بعزايمها منشان ما يعيبوا عليهم تخيلي.لازم العزيمة تكون محاشي ويبارق وكبة.
  سلطتك كتير طيبة انا بعملها بنفس الطريقة بس بدون ذرة
  راح جربها بذرة ان شاء الله .يسلمو يا ست الكل
text: #000034
text: أخت منى يمكن كلامك مظبوط وبينطبق على كتير ناس، وخصوصاً الجيل القديم .. بس في نقطة مهمة .. عدم التفاعل مع وصفات السلطات مانو مقياس دقيق لمدى الاهتمام بها .. يمكن لأنو وصفات السلطة عموماً سهلة وواضحة وما بتستدعي أسئلة واستفسارات مثل وصفات الطبخ أو الحلويات مثلاً!
  كتير ناس بيستفيدوا من وصفات السلطة وبيطبقوها بدون تعليق، وأنا أولهم! جربت العديد من السلطات الموجودة في الموقع، وفرحت بها جداً، بس ما كان عندي تعليق غير أنها لذيذة جداً .. فما كتبت شي!
text: #000035
text: كمان في شعوب متل اليابان عمرها مديد و صحتها عال من طبيعة طعامهم , و الواحد لازم يغير مو لطولة العمر و بس , لا للصحة و العافية
text: #000037
text: اول مرة بعرف ان السلطة في ناس بتعتبرها عيب في العزومات :eek شو هل الناس الي ما عندهم زوء و لا بيعرفوا ياكلوا , ايه و الله في أكل ما بينبلع اذا مو معه طبق سلطة
text: #000038
text: الذرة في الوصفة لاضافة لون أكتر الشي و انا كتير احيان بعملها من دونها , يعني كيف ما بتحبي :zzz
text: #000039
text: اخي مو قصة ردود و بس , ممكن تتصفح قسم السلطات و تشوف عدد القراء , و بعدها مباشرة روح لقسم الحلويات أو المعجنات و شوف عدد القراء و انت تشوف الفرق ! اكيد مو مقياس دقيق , بس فيه شي من الصحة
  على كل الاحوال الف صحة و هنا على كل الوصفات الي جربتها و طلعت طيبة و متل ما بتحب , عوافي ان شاء الله
text: #000040
text: عزيزتي منى كلامك صحيح تماما لأن أغلب الناس لا تهتم بالسلطات والخضروات وأنا بعرف عديد كبير جدا من الناس اللي صحن السلطة ما بينحط على سفرتهن بالشهر مرة بس أنا الحمد لله أولادي بيحبوا السلطات كتير و أنا بطبيعتي ميالة للأكل النباتي أكثر وصدقيني لولا زوجي ما بفكر أطبخ بلحمة غير وجبة واحدة بالأسبوع وعندي بنتي مايا ما بتحب ابدا قصص الfast food ولا يمكن تحط بتمها الا الوجبات المحضرة بالبيت متل البرغر والبيتزا والاسكالوب وغيرهم وبتقلي ماما أنا ما بحب أكل بره واذا اضطرت شي مرة كنا بمطعم ما بتاكل غير بطاطا مقلية وبتكون طولت عليكي بس بدي اتشكرك على هالملاحظة لأنها طالعة من قلب محب وما بتصور حدا من الأخوات بالموقع يكون انزعج من نصيحتك الغالية :zzz ولو يا ميمو بتموني
text: #000042
text: والله معك حق يا منى بكل كلمه. هلاء قمنا عن الغدا و صحن الصلطه يلي عملتو ضل زي ما هوه و ما حدا مسكو. بنتي بتقلي ماما كبه قمت حسيت بالذنب وقلتلا لا ماما يمكن انا راح اكله بعدين. بس وين بعدين انا عارفه حالي مش رح امسكه. مش عارف ليش لما يكون في اكل تاني مع السلطه ما امنمسكا بس لو كان الغدا عباره عن صحن سلطه و فوقه شي مشوي هذه الطريقه الوحيده لحتى ناكله. يعني لازم نغير طريقتنا و نحاول انو نجبر حالنا ناكل الشء المفيد مو بس الطيب. على العموم هذه السلطه اللي عاملتيها شكلا بيشهي و كتير مفيد انا بعمله بس مع السبانخ نفس الطريقه و الحلو فيها انو المشروم مدبل مع الزيت بيعطي طعمه لذيذه. تسلم ايديكي على كل شي عم بتقدميه يا منى.
text: #000046
text: ما انتبهت لموضوع عدد القراء! كلامك صح للأسف الشديد .. عملت إحصائية .. متوسط عدد قراء صفحة السلطة 837 .. متوسط عدد قراء صفحة الحلويات 1414 .. النتيجة فاجأتني الصراحة!
  بتعرفي أختي .. أنا تلات أرباع أكلي سلطات ومقبلات ووجبات خفيفة .. مو لأنها صحية .. بس لأني بحبها .. ولأنها سهلة وسريعة التحضير .. سلطة الجرجير الملونة عملتها يومين متتاليين .. أول مرة على طريقتك حرفياً مع صحن متبل، والبارحة فرمت معها حبتين مخلل ثوم وأكلتها مع مرتديلا عجل مدخن .. ولا ألذ. على كل حال الي ما بياكلوا سلطة هنن الخسرانين!
  الموضوع شجعني أجرب السلطات الي لسه ما جربتها!
text: #000047
text: التعليق لازم كان يكون عالوصفة ...ياستي الجرجير كتير طيب وانا بحب الفطر لذلك اكيد السلطة طيبة وتغييير شكل بس المشكلة انه في ناس بتتلبك معدتها من اكل الفطر النئ وحتى لو من العلب مابعرف ليش
  بس انشالله رح جربها اول مابيجي جرير تازة :zzz
text: #000049
text: وحياة قلبك منوش لا تزعلي وتنحمقي ان شاء الله الناس شوي شوي وبتصير بتعرف أهمية الخضار والسلطة وبدخلها على وجباتها الأساسية
  ويا ستي أنا أول ما اتعرفت ع الموقع كنت عم دور في النت على أنواع سلطة جديدة غير يل بساويها وحصلت الصدفة الرائعة وتعرفت ع الموقع وكانت أول وصفة السلطة اليونانية اللذيذة جدا وبعدها سحبت معي ولزقت في الموقع
  الله يخليلنا أياه هو وصاحبتو
  وأنا كتيييييييييير بحب الخضار وخاصة الحشائش (نعناع بقدونس جرجير رشاد .......ز)
  في صندويشة دايما بحب آكلها ولما ولدت بنتي بعد الولادة كنت كل ما جوع في الليل أو بكير كتير أعمل وحدة لأنها مشبعة ومفيدة ومنيحة للحليب وهي عبارة عن خبز عربي بحط فيه كل شي خضار عندي بقدونس مع نعناع أخضر فليفلة خضرا وحمرة بندورة بصلة خضرا وشوية زيت زيتون وملح وكمون وكلي امممممممممم شو طيبة
  ع كل حال تسلم دياتك على كل وصفات السلطة خاصة وباقي الطبخات عامة وان شاء الله بوكرا رح جربها
text: #000050
text: انا كمان بميل على الوصفات النباتية و بحب كتير تكون غداي و هلا جاينا الصيف و فيه كتير وصفات الواحد بيحضرها و ما بيشبع منها
  أبوسها بنوتك شو بتغرف القلب , ان شاء الله ربي يفرحك فيها و في كل حبابك :zzz
text: #000052
text: الف صحة و هنا حبيبتي , بس ان شاء الله ما تكوني نسيتي تاكلي عني كم لقمة :roll
  يلا مو مشكلة على الكتاب , ان شاء الله بتشتريه مرة تانية و اذا جربتي منه شي سلطة لازم تعلمينا ياها :grin
text: #000053
text: كمان فكرة الي قلتيها , بس الواحد لازم يتعود على السلطة حتى لو ما بيحبها و لو بصحن صغير
  الله يسلم هل الديات على الفكرة الي ذكرتيها امونة و الشكر الك يا ست المعدلات
text: #000054
text: الف صحة و هنا على السلطة اليونانية , هي واحدة من الوصفات المميزة بالموقع بالصوص السري تبعها :zzz
text: #000056
text: الف صحة و هنا على السلطة الي جربتها و كمان بالطريقة التانية فكرة حلوة كتير , و الله معك حق , انا كمان بالاساس ما باكلها بس لانها صحية , لان لان طيبة وفريش و بحس حالي بعد أكلها خفيفة و مو متدايقة
text: #000060
text: يسلم إيديكي يارب شو عجبتن لأهلي .. وطلعت أطيب بكتير من المرة الماضية .. بتعرفي خضار بلدنا غير .. أنا بسوريا هلأ 8)
text: #000062
text: أنا آسفة عالتأخير..
  بس التهيت بالوصفات الجديدة 8)
  عزيمتي كانت تمام والسلطة كانت أتمم.. عجبت ضيوفي والأهم من ذلك إنها عجبتني :p
  تسلمي يا منوش.. إنتي يلي حكياتك بياخدوا العقل.. وبتلاقيني بقرأ مقدمة الوصفة كذا مرة.. وأحيانا بكون عم بحبش بالموقع ولما بفتح شي وصفة قديمة محطوطة هيك بدون مقدمة بنفقس .. ولما بيكون في شي صفحة عم تفشي خلقك فيها ما بحب اقراها عالسريع.. لازم كون رايقة مشان استمتع فيها.
  وإنتي بتعرفي إنو كلامك هو من أهم الأسباب يلي بتعلق الواحد بموقعك. أكيد بالإضافة للوصفات الممتازة والثقة يلي بتتكون عند الشخص أول ما يقرا كلامك وشرحك
text: #000067
text: ياستي بديان شعبنا يعرف شو هي السلطة وشو أهميتها
  يسلم ايديك مبينة رائعة وعندي وصفة سلطة فيها جرجير كمان بقى ان شاء الله ببعتلك ياها....ادعولي يا جماعة بقيان مادة للتخرج
text: #000070
text: يا ماما شو لزيزة هالسلطة عنجد بتجنن .. انت كتير مبدعة مدام منى
text: #000071
text: يعطيكي العافية اخت منى ويسلم ايديكي
  حابة اسالك ازابدنا نستخدم الفطر الفريش لازم نطبخو ولا موضروري راريت تجاوبيني وشكرا الك
text: #000075
text: انا بحبه فريش من دون طبخ ودوما بحضرها هيك
text: #000076